**РЕШЕНИЕ № ПВ – 71 – ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Училищен комплекс за детска градина, училище и училищно общежитие“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** имот с №56784.533.803 по КК на гр. Пловдив

**Възложител: „Дружба 2003” ООД,**

**Характеристика на инвестиционното предложение:**

Инвестиционното предложение предвижда изграждане на училищен комплекс състоящ се от три сгради:

- детска градина и начално училище на три етажа със следното разположение: на първи етаж ще се ситуира детската градина, на втория етаж ще се разположи училището а на трития етаж са предвидени стаи за занимания, кабинети за административния персонал, кабинет изобразително изкуство, компютърен кабинет и бюфет.

- училище от 5 до 12 клас, на три етажа;

- училищен пансион на два етажа с капацитет за 60 ученика.

Очаквания общ брой възпитаници на училищния комплекс е 800 деца.

Застрояването в новообразуваното УПИ ще бъде свободно с максимално допустимите показатели – височина до 15 м., плътност на застрояване до 80 %, площ за озеленяване - от 20 %, интензивност на застрояване (К инт.) - 2,5.

Електрозахранването на имота ще се осъществи чрез изграждане на нова кабелна линия 20kV по трасе чрез разкъсване на КЛ20kV между ТП „Южен 8“ и БКТП „Еврострой“ до нов БКТП в имота.

Водоснабдяването ще се осъществи чрез реализиране на уличен водопровод РЕ-НD Ф160 по прилежащият към имота път от север, който ще се захрани от съществуващ уличен водопровод РЕ-НD Ф200 по продължението на ул. „Димитър Талев“.

Заустването на отпадъчните води ще се осъществи чрез реализиране на уличен канал DN 400 по прилежащия към имота път от север, който ще се заусти в съществуващ уличен канал Б Ф600 по продължението на ул. „Димитър Талев“.

Реализирането на инвестиционното предложение не е свързано с необходимост от изграждане на нови пътища, имота, граничи със съществуващ път.

Инвестиционното предложение попада в обхвата на т.10, буква „б” от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотът, в който ще се реализира инвестиционното предложение, не попада в границите на защитени зони от мрежата „НАТУРА 2000” и в защитени територии, съгласно *Закона за защитените територии.* Най-близо до местоположението на предвиденото за реализиране инвестиционно предложение е защитена зона BG0000578 „Река Марица” за опазване на природните местообитания и на дивата флора и фауна, приета с Решение на МС №122/02.03.2007г. (ДВ, бр.21/2007г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл. 31 ал.4 във връзка с ал.1 от *Закона за биологичното разнообразие.*

След преглед на представената информация и на основание чл.39, ал.3 от Наредбата по ОС, въз основа на критериите по чл. 16 от нея е извършена преценка за вероятната степен на отрицателно въздействие, според която, предвид местоположението, характера и мащаба на инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение предвижда изграждане на училищен комплекс, чрез прилагане на стандартни методи на строително-монтажни дейности, като не се очакват значителни отрицателни въздействия върху компонентите на околната среда.

* Всички дейности, по време на строителството на обекта, ще се осъществяват в границите на предвидената за реализация територия, не се налага използване на допълнителни площи за извършване на дейности по време на строителството.
* Училищният комплекс ще се присъедини към съществуващите инфраструктурни обекти (електро и ВиК съоръжения), чрез реализиране на необходимите връзки/отклонения. За осъществяване на цялостното инвестиционно предложение не е необходимо изграждане на нова пътна инфраструктура, ще се използва съществуващ път.
* В резултат на осъществяване на дейността не се очаква замърсяване на компонент води, предвид това, че отпадъчните битово-фекални води, ще се включат в канализационна мрежа, както и че не се предвижда заустване на отпадъчни води в повърхностен воден обект.
* По време на строителните дейности ще се генерират различни по вид и количество отпадъци. Организацията по събирането и извозването на отпадъците от различно естество по време на строителството и експлоатацията, ще се извършва, съобразно нормативните изисквания на *Закона за управление на отпадъците.*
* Дискомфорт за околната среда е вероятен по време на строителните дейности, свързан предимно с повишени нива на шум и прах, който дискомфорт ще бъде локален временен в рамките на разглежданата площадка.
* При нормално изпълнение и спазване на всички изисквания за експлоатация на обекта, рискът от инциденти ще е минимален.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Инвестиционното предложение ще бъде реализирано извън границите на защитени зони от Мрежата „НАТУРА 2000“, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0000578 „Река Марица”.
* Площта на имота е достатъчна за изграждане на обекта и не се налага да бъдат използвани допълнителни площи извън наличната площ на имота – 14097 кв.м., както и изграждане на нова пътна инфраструктура. Предвид това, както и поради отдалечеността от защитената зона и характера на инвестиционно предложение, няма вероятност реализацията му да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитените зони и техните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие, в резултат на реализиране на инвестиционното предложение е ограничен и локален в рамките на разглежданата площадка. Предвид естеството на дейността предвидена в инвестиционното предложение, въздействията могат да се определят като локални, временни и обратими.
* Строителната площадка ще бъде ограничена по размер. Организацията и технологията на строителните работи при изграждането на бъдещият училищен комплекс, ще бъде съобразена с теренните условия и връзката с останалите инфраструктурни обекти.
* С писмо изх. № 3936/24.06.2016 г. РЗИ - Пловдив е определила, че според подадената информация, обекта не засяга СОЗ около водоизточници и съоръжения за питейно-битово водоснабдяване, както и обекти подлежащи на здравна защита. Според характера и местоположението на инвестиционното предложение, при спазване на нормативното законодателство не се очаква възникване на риск за човешкото здраве.
* От строителството както и от последващата експлоатация на инвестиционното предложение не се очаква да има трансгранични въздействия.

**V. Обществен интерес към предложението за строителство, дейности или технологии :**

Осигурен е обществен достъп до информацията по приложение № 2 по реда на чл.6, ал.9 и ал.10 от Наредбата за ОВОС. С писмо изх. № 16-ф-3907/15.06.2016г. Община Пловдив и писмо изх. № 46-ф-826/2/23.06.2016г. район „Южен“, уведомяват РИОСВ-Пловдив за липсата на възражения относно инвестиционното предложение.

Към момента на издаване на настоящото решение в РИОСВ Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**С уважение,**

**инж. Валя Атанасова**   **01.07.2016г.**

*За Директор на РИОСВ - Пловдив*

*Съгласно Заповед на Министъра на ОСВ*